[{"text_idx": "#000000", "text": "\u201cSagardo ibaiak, bizitza iturri\u201d. Oria eta Urumea, Gipuzkoako garapen historikoaren gakoak."}, {"text_idx": "#000003", "text": "Estatuko, probintziako eta udaletako artxiboetan egindako ikerketak, Oria eta Urumea ibaiek, hain zuzen Gipuzkoako 2 ibairik garrantzitsuenek, sagardoaren inguruko sekretu ugari gordetzen dituztela eta bi bailara hauetako bizilagunen komunikazio eta harreman ekonomikoen antolaketan eta Gipuzkoako garapen historikoan berebiziko garrantzia izan zutela erakutsi digute."}, {"text_idx": "#000004", "text": "Aintzinan Gipuzkoak izan zituen bi bizitza iturri nagusiak eta bere bizilagunentzako aberastasunaren iturri izan ziren. Une batzuetan, gainera, gune aurrendariak eta puntako teknologiadunak izan ziren eta beren ur-bazterrak istorio ugari eta askotarikoen lekuko izan ziren, esaterako: XVIII. mendeko langileen greba, Ergobiako bidesarian ordaindu behar zen tasa, itsasoa eta portuekin erlazionaturiko zenbait ogibidetan soldataren zati bat ordaintzeko sagardoa erabiltzea, Astigarragako alkate harakina eta Murgiako Jaunen haserrea, Ignacio de Soroa untzigile usurbildar ospetsuaren amodio-kontuak, etab."}, {"text_idx": "#000005", "text": "Ezezagunak eta aldi berean bitxiak eta interesgarriak zaizkigun gure iraganaren alderdi hauek, Urumea eta Oria ibaien ahalmen turisko eta kulturalak balorean jartzeko aukera eta Gipuzkoako garapen historikoa ezagutzeko bidea ematen digute."}, {"text_idx": "#000006", "text": "Erakusketa honek, sagardoaren kulturaren inguruko zenbait bitxikeria ezagutzeko aukera emango dio bisitariari. Ba al zenekien, esaterako?"}, {"text_idx": "#000007", "text": "Ibaiak iraganeko autobideak izan zirela?\nGabarrari zerbitzua lehendabiziko garraio publikoa izan zela?\nOria ibaia Gipuzkoako ontzigile ospetsuenetako batzuen sorlekua izan zela?\nTernuara baleak ehizatzera joaten ziren marinelek 2-3 litro sagardo edaten zituztela egunean?\nSagardoa inguruko ontziola, burdinola eta portuetan kontrataturiko langileen soldataren parte zela?\nOria eta Urumea ibaiak puntakoak izan ziren ainguragintza eta ontzigintzan?"}]